Front (organizácia)

Front je politická organizácia, fungujúca od roku 2015 a v súčasnosti pôsobí po celom Slovensku.

Front sa hlási k politike antikapitalizmu, pokrokovej orientácii a Marxizmu. Oficiálne je samostatným združením, ktoré nie je priamo naviazané na žiadnu politickú stranu.

 História a aktivity 
Zakladajúci zjazd Frontu (vtedy Front Ľavicovej Mládeže - FĽM) sa uskutočnil v roku 2015 v Banskej Bystrici na výročie Slovenského národného povstania. V rozhovore so zakladateľom FĽM Artur Bekmatov vyhlásil, že cieľom je vytvoriť "platformu pre aktivizmus mladých ľudí inklinujúcich k radikálnej ľavici". Ako občianske združenie bol Front zaregistrovaný v decembri 2016.

 Antimilitarizmus 
Medzi výraznejšie aktivity patrila blokáda amerického vojenského konvoja, ktorý FĽM zvolal v roku 2015 pri obci Brodské. Neskôr FĽM organizoval protest v Bratislave proti členstvu SR v NATO. Predstavitelia FĽM sa spolu so stranami Vzdor-SP a KSS tiež zúčastnili protestu 17. novembra 2016 pred prezidentským palácom, ktorý skončil policajným zásahom. FĽM sa takisto pripojil k protestným hlasom proti podpísaniu dohody DCA medzi Slovenskom a USA v roku 2020, čo si všimli aj zahraniční pozorovatelia. V apríli 2023 sa FĽM pridal k vyše 60 komunistickým a socialistickým stranám a organizáciám celého sveta pod vyhlásenie mládežníckej organizácie Komunistickej strany Grécka, odsudzujúce ruskú inváziu na Ukrajinu.

21. októbra 2023 FĽM zorganizoval demonštráciu na podporu Palestíny v konflikte s Izraelom, ako reakciu na eskaláciu konfliktu po útoku hnutia Hamás na Izrael a následnej izraelskej invázii Pásma Gazy. Ďalšiu demonštráciu združenie usporiadalo 30. apríla 2024. Dodnes Front vyjadruje solidaritu s Palestínou a organizuje protesty proti genocíde 

 Politická činnosť 
Od svojho vzniku Front pôvodne úzko spolupracoval s Komunistickou stranou Slovenska (za zachovania si formálnej nezávislosti), blízko mal takisto k ďalšej radikálne ľavicovej strane Vzdor – strana práce. Táto spolupráca vyvrcholila založením Socialistického frontu – spoločnej politickej platformy týchto dvoch strán a FĽM ako nestraníckej organizácie. V rámci tejto platformy mal FĽM zastúpenie aj na spoločnej kandidátke Vzdoru-SP a KSS vo voľbách do Európskeho parlamentu v roku 2019. To však bola posledná spolupráca medzi KSS a FĽM, v dôsledku pokračujúceho ideologického rozkolu, ktorý podľa Artura Bekmatova začal naberať na intenzite v čase prezidentských volieb. Dôsledkom bolo, že v nich KSS vyjadrila podporu národnokonzervatívne sa štylizujúcemu kandidátovi Štefanovi Harabinovi, kým FĽM (ako aj Vzdor-SP) sa zapojil do kampane ľavicového intelektuála Eduarda Chmelára. Po prezidentských voľbách Chmelár založil hnutie Socialisti.sk, na ktorých kandidátke predstavitelia FĽM kandidovali do NR SR v roku 2020; KSS v týchto voľbách prvý raz od svojho vzniku nekandidovala. Odvtedy spolupráca FĽM a strany Socialisti.sk pokračuje. V regionálnych voľbách 2022 sa o post predsedu Banskobystrického samosprávneho kraja uchádzal ako kandidát Socialistov vtedajší predseda FĽM Maroš Čupka. Ten ešte skôr na poste predsedu FĽM vystriedal Bekmatova po jeho zvolení za predsedu Socialistov. 

Vo voľbách do Európskeho parlamentu v roku 2024 viacerí členovia FĽM kandidovali na listine hnutia Socialisti.sk – podpredsedníčka Alexandra Aganbegović, tajomník Ľubomír Zeman, členka predsedníctva Sely Papan, ako aj obaja bývalí predsedovia FĽM Artur Bekmatov a Maroš Čupka.

Po zjazde 22. februára 2025 sa udialo niekoľko zásadných zmien: zmenil sa názov a vizuálna identita organizácie (z FĽM na Front), zmena politickej orientácie z ľavice na revolučný antikapitalizmus, a taktiež odmietanie reformizmu a elektoralizmu.

 Členstvo v organizáciách 
Front je slovenským členom European Left Youth Network – mládežníckej pracovnej skupiny Strany európskej ľavice. Front tiež spolupracuje so Svetovou federáciou demokratickej mládeže (WFDY) a 16 lokálnymi mládežníckymi organizáciami po celom svete. Taktiež udržiava užšie vzťahy s viedenskou mestskou stranou LINKS Wien.

 Predsedovia 
 Artur Bekmatov (2015 – 2022)
 Maroš Čupka (2022 – 2023)
 Lenka Želonková (2023 – 2025)
 Sely Papanová (od 2025)

 Referencie 

 Externé odkazy 
 Oficiálny web združenia

Kategória:Občianske združenia na Slovensku
Kategória:Mládežnícke organizácie politických strán na Slovensku
Kategória:Organizácie založené v 2016